Mayın 29-da ölkəmiz daha bir beynəlxalq tədbirə ev sahibliyi etdi. Belə ki, paytaxtda UEFA Avropa Liqasının final matçında “Çelsi” – “Arsenal” qarşılaşması baş tutdu.

<em>Bəs bu cür oyunların ölkəyə hansı müsbət təsirləri var?</em>

Mövzu ilə bağlı Azadinform-a danışan <strong>“Spektr” Araşdırma və İnkişaf Mərkəzinin idarə heyətinin sədri Ramil Abbasov</strong> qeyd edib ki, istənilən beynəlxalq tədbirin Azərbaycanda keçirilməsi ölkənin tanınmasına xidmət edir: “O cümlədən də UEFA Avropa liqasının final oyunu. Öncə onu deyək ki, 29 may 2019-cu il tarixində bu oyuna 1 milyard əhali baxırdı ki, bu da dünya əhalisinin 20%-ə yaxındır. Qeyd etmək lazımdır ki, bu indiyə kimi keçirilən beynəlxalq tədbirlər içərisində ən böyük auditoriyaya malik bir tədbir idi. Oyundan əvvəl və sonra da bir sıra dünya ölkələrinin mediasında ölkə haqqında yazılar getməsi də Azərbaycanın tanınmasına və gələcəkdə ölkəyə investisiya qoya biləcək şirkətlərdə də maraq yaranmasına kömək edəcək. Əlbəttə ki, bunu zaman göstərəcək. Təxmini 25-26 min turistin gəlməsi ölkəyə həm də gəlirin gəlməsi deməkdir. Turizm sahəsinin canlanması, ölkənin xaricilərə tanıdılması və bu da təkrar olaraq turistlərin Azərbaycana üz tutması anlamına gəlir. Oyundan əlavə, istək və arzularına uyğun olaraq turistlər Bakı şəhərini və regionları gəzmək istəyənlər də az deyil ki, turizm şirkətləri də bundan öz paylarını götürür. Turizm şirkətlərinin də bu sahədə daha diqqətli olmaları vacib bir amil idi ki, gələn turisti razı salaraq və gələcəkdə bir daha səfər etməsi üçün şərait yaradılsın. Qonaqlara Azərbaycanın tanıdılması ən vacib məqamdır. Bunu hansı səviyyədə yerinə yetirilməsi hər halda həmin turistlərin geri qayıdıb qayıtmamamsından asılı olacaq. Hazırki günə olan məlumata görə şəhərimizin qonaqları razı qalıb”.

Ramil Abbasov vurğulayıb ki, gələn turistlərin sosial şəbəkələrdəki rəyləri və dünya mediasının yazdığı kimi böyük maneələrdən biri əksər ölkələrdən Bakıya birbaşa reyslərin olmaması idi: “Bu həm də turistin xərcləyəcəyi pulun digər ölkələr olan Gürcüstan, Türkiyə və.s ilə bölüşdürlməsi kimi nətəcələndi. Təbii ki bunun təmin edilməsi o qədər asan olmasa da bir müddət əvvəldən işə başlanılsa idi və bir sıra ölkələrlə razılaşma əldə olunsa idi təbii ki, bu da mümkün olardı. Qeyri-rəsmi məlumata görə, Azərbaycan UEFA Avropa Liqasının final oyunundan 50 milyon dollar gəlir götürdüyü bildirilir. Çox qısa bir zaman üçün bu heç də kiçik rəqəm deyil. Düşünürəm ki, bəzi məsələləri həll etməklə bu rəqəmi daha da artırmaq olardı. Qarşıda duran məqsədlərdən biri oyundan sonra da ölkəyə turist axınını davam etdirməkdir. Bunun üçün də aidiyyatı dövlət qurumları bir-biri ilə koordinasiyalı şəkildə işləməlidir. Problem hər bir sahədə ola bilər. Əsas məsələ problemi qəbullanmamaq, əksinə həll etməkdir”.

<strong>“Tufan” Futbol Klubunun idarə heyətinin sədri Ruslan Nəsibov</strong> isə bildirib ki, nəzəri olaraq yanaşsaq, Azərbaycanın turizm potensialının tanıdılmasının baş verdiyini demək olar: “Bir neçə il öncə baş verən devalvasiya prosesləri nəticəsində azalan iqtisadi aktivliyin fonunda ardıcıl bu tip meqa-tədbirlərin keçirilməsi ölkədə xüsusilə, turizm sektorunda iqtisadi aktivliyi artırdı. Hazırda müşahidələr onu göstərir ki, iqtisadi subyektlər meqa-tədbirlərə hazır olmaq istiqamətində daha aktivdir. Avropa liqasının final oyunu ərəfəsində media və ictimaiyyət turist cəlb olunması istiqamətində iqtisadi subyektləri daha aktiv olmağa bir növ səslədi. Bəziləri yerli hava daşımaları şirkətini və aeroport xidmətləri məsələsini qabartdı, digərləri otel, restoran, xidmətləri, Bakının turizm marşrutları barədə müzakirələr açdı. Əlbəttə çoxlarının bu məsələləri müzakirə etməsi və diqqətdə saxlaması həmin sektorda olan iqtisadi subyektləri bir növ canlandırır. Digər tərəfdən Azərbaycanın böyük tədbirlərə ev sahibliyi etməsi qlobal və regional tədbirlərin keçirilməsi üçün təşkilatçılara yeni bir məkan təklif etmiş olur. Bu məkan indi çox sayda kiçik tədbirləri də cəlb edə bilər. Bütün bunlar sözsüz ki, nəzəri baxımdan təhlildir”.

R. Nəsibov əlavə edib ki, işin praktik tərəfinə gəlincə, 2005-ci ildə Avropanın cənubunda yerləşən ölkələrdən birində regional səviyyədə aparılan araşdırmanın nəticəsinə görə turizm sektorunda turistlərin yerləşdirilməsində 1% artım adambaşına düşən gəliri 0,01% artırır: “Əgər bu nəticəni bizim hesablamalarımız üçün əsas götürsək, Bakı şəhərində ötən ilə nisbətən ortalama 50% turist artımı varsa, bu adambaşına düşən gəlirin 0.5% artımına səbəb olar. Qeyd edək ki, rəsmi statistikaya görə Bakı şəhəri üzrə adambaşına düşən illik gəlir 2018-ci ildə təxminən 14 min manat olduğunu nəzərə alsaq, 0.5% artım əlavə 70 manat gəlir deməkdir. 3 nəfərlik ailə üçün bu məbləğ uyğun olaraq 210 manata bərabər olacaq. Başqa sözlə yalnız bu artımı nəzərə alsaq 3 nəfərlik ailə gündəlik 60 qəpiklik əlavə mal və ya xidmət istehlak etmək imkanı əldə edir. Ölkədə böyük futbol tədbirlərinin keçirilməsi və Azərbaycan dövlətinin buna dəstəyi zəif inkişaf etmiş yerli futbol biznesində aktivliyi artıra bilər. Ən nəhayət final oyunu ərəfəsində bu tədbirlə bağlı medianın informasiya istehsal etməsi əlavə dəyər formalaşdırır. Bilirik ki, bu oyunla əlaqədar mediada kifayət qədər ajiotaj yarandı və bu gündəlik informasiya istehsalının həcmini artırdı. Nəzərə alsaq ki, informasiya birbaşa və ya dolayısı ilə izləyicilərə satılır, yuxarıda qeyd etdiyimiz kimi əlavə dəyərin yaranmasına səbəb olur”.